Nanna Westerby (SF), 2009-03-31:
I politik handler det jo også nogle gange om at vise overskud og rose dem, man ikke altid er enig med, så det vil jeg gerne starte med at gøre.
Jeg vil gerne starte med at rose regeringen for endelig at gøre lidt for at sætte gang i beskæftigelsen, ikke mindst i byggebranchen.
For den her pulje er vel en anerkendelse af, at krisen ikke bare er overstået til efteråret, som den kommende statsminister Lars Løkke Rasmussen ellers har udtalt.
En stor ros for det.
Men så undrer det mig til gengæld, at man har skruet puljen så uambitiøst sammen.
Derfor har vi i SF sammen med Det Radikale Venstre, Socialdemokratiet og Enhedslisten stillet et ændringsforslag, der hæver ambitionerne for renoveringspuljen.
Her vil vi slå tre fluer med ét smæk, og det undrer mig, at regeringen ikke vil være med til det.
For det første vil vi styrke beskæftigelsen yderligere.
Renoveringspuljen er først og fremmest en indsats for at sikre beskæftigelsen, det er vi helt enige med regeringen i.
Men det her forslag er for fedtet til reelt at have nogen effekt.
Alt for få byggeprojekter vil blive til noget som følge af den her renoveringspulje, som man også kan læse i medierne for tiden.
Derfor vil vi fordoble puljens størrelse, for vi tager faktisk den stigende arbejdsløshed i byggebranchen meget alvorligt.
For det andet vil vi med vores ændringsforslag have renoveringspuljen til reelt at bidrage til at løse klimakrisen ved at reservere midlerne i puljen til energibesparende renoveringer.
Det er en pukkel, der skal løses på et tidspunkt - og folk sparer penge på det og får dermed også lidt ekstra penge til forbrug, som jeg ellers har forstået at regeringen normalt er meget interesseret i.
Så jeg synes, at det er helt oplagt.
Jeg tror, at hvis man slår op i ordbogen under grøn vækst, kan man læse, at der står, at det er, hvis man f.eks. ved nedgang i byggebranchen sætter gang i energibesparende renoveringer.
Så det synes jeg at man skulle tage at gøre, hvis man virkelig mener det med grøn vækst.
For det tredje - den tredje flue, vi vil slå med ét smæk - vil vi forbedre lejernes vilkår.
Jeg anerkender fuldt ud, at husejerne skal have forbedringer af deres boliger med den her pulje, men det er da underligt, at ordningen ligefrem skal favorisere husejerne, for de kan jo få tilskud til udvendige renoveringsarbejder, men det kan lejerne ikke.
Det bliver også bekræftet i et svar fra ministeren.
Den her regering har været den mest lejerfjendske regering.
Jeg forstår ikke, hvorfor man ikke med det her ændringsforslag tager imod et tilbud om at købe sig lidt aflad over for nogle lejere, som man har svigtet i rigtig mange år.
Lejerne er i mange år blevet koblet totalt af velstandsstigningerne, de har ikke mærket andet til skattestoppet end velfærdsforringelser, de har ikke fået wellness-badeværelser, de har ikke fået samtalekøkkener som boligejerne.
Og nu beder vi dem om at stille sig om bag i køen til at få noget ud af den her renoveringspulje, det synes jeg faktisk er uanstændigt.
Så vi synes, at det er rigtig godt, at man laver den her pulje, det er bedre end ingenting.
Men jeg kan ærlig talt ikke forstå, at regeringen ikke vil være med til at slå tre fluer med ét smæk.
Man kunne lave mere beskæftigelse, man kunne bidrage til klimakrisen, og man kunne gøre den her pulje mere social retfærdig, så det vil jeg stærkt opfordre til at vi gør med det her ændringsforslag.